
Text rozhodnutia
Súd: Krajský súd Bratislava Spisová značka: 5Sd/70/2015 Identifikačné číslo súdneho spisu: 1015201054 Dátum vydania rozhodnutia: 14. 01. 2016 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2016:1015201054.1
Uznesenie Krajský súd v Bratislave v právnej veci navrhovateľky M. Š., H. R. XXX/XXX, W., proti odporkyni Sociálnej poisťovni ústredie, Ul. 29. augusta č. 8-10, Bratislava, o preskúmanie rozhodnutia odporkyne, takto
r o z h o d o l :
Krajský súd v Bratislave p o s t u p u j e vec Krajskému súdu v Prešove.
o d ô v o d n e n i e :
Návrh na preskúmanie rozhodnutia vydaného odporkyňou číslo XXX XXX XXXX X zo dňa 17.4.2015 bol podaný prostredníctvom odporkyne dňa 29.6.2015 na Krajský súd v Bratislave.
Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania).
Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia.
Podľa § 246a ods. 2 O.s.p. v konaní podľa tretej hlavy piatej časti je miestne príslušný všeobecný súd navrhovateľa alebo krajský súd, v ktorého obvode je tento súd.
Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Zo spisového materiálu v danej veci vyplýva, že predmetom konania je preskúmanie rozhodnutia Sociálnej poisťovne ústredie Bratislava o zamietnutí žiadosti navrhovateľky o invalidný dôchodok, na preskúmanie ktorého je vecne príslušný krajský súd podľa tretej hlavy piatej časti Občianskeho súdneho poriadku.
V danom prípade má navrhovateľ trvalé bydlisko v obci W., okres Poprad, a preto jej všeobecným súdom je súd určený podľa § 85 ods. 1 O.s.p., ktorý je v obvode Krajského súdu v Prešove (§ 85a ods. 1 O.s.p.). Nie je teda daná miestna príslušnosť Krajského súdu v Bratislave podľa § 246a ods. 2 O.s.p. a miestne príslušným na konanie vo veci je Krajský súd v Prešove, ktorému bude vec postúpená po právoplatnosti tohto uznesenia.
Poučenie:
Proti tomuto uzneseniu nie je možné podať odvolanie. (§ 246c ods. 1 O.s.p.)

